Temeljem članka 78. Zakona o komunalnom gospodarstvu (NN RH 68/18) i članka 32. Statuta Općine Sveti Martin na Muri („Službeni glasnik Međimurske županije“ broj 07/13 – pročišćeni tekst, 03/18.), Općinsko vijeće Općine Sveti Martin na Muri na 15. sjednici, održanoj 30.01. 2019. godine, donosi

**O D L U K U**

**o komunalnom doprinosu**

**I. OPĆE ODREDBE**

**Članak 1.**

Ovom odlukom određuju se:

* visina komunalnog doprinosa na području Općine Sveti Martin na Muri
* područja zona za plaćanje komunalnog doprinosa u Općini Sveti Martin na Muri
* jedinična vrijednost komunalnog doprinosa utvrđena po m3 građevine za pojedine zone
* način i rokovi plaćanja komunalnog doprinosa
* uvjeti i razlozi zbog kojih se u pojedinačnim slučajevima može odobriti djelomično ili potpuno oslobađanje od plaćanja komunalnog doprinosa.

**Članak 2.**

Komunalni doprinos je novčano javno davanje koje se plaća za korištenje komunalne infrastrukture na području Općine Sveti Martin na Muri i položajne pogodnosti građevinskog zemljišta u naselju prilikom građenja ili ozakonjenja građevine, ako Zakon o komunalnom gospodarstvu ne propisuje drugačije.

Komunalni doprinos je prihod proračuna Općine Sveti Martin na Muri koji se koristi samo za financiranje građenja i održavanja komunalne infrastrukture.

**Članak 3.**

Komunalni doprinos plaća vlasnik zemljišta na kojem se gradi građevina ili se nalazi ozakonjena građevina, odnosno investitor ako je na njega pisanim ugovorom prenesena obveza plaćanja komunalnog doprinosa.

Općina Sveti Martin na Muri ne plaća komunalni doprinos na svom području.

**Članak 4.**

Komunalni doprinos za zgrade obračunava se množenjem obujma zgrade koja se gradi ili je izgrađena izraženog u m³ s jediničnom vrijednošću komunalnog doprinosa u zoni u kojoj se zgrada gradi ili je izgrađena.

Komunalni doprinos za otvorene bazene i druge otvorene građevine te spremnike za naftu i druge tekućine s pokrovom čija visina se mijenja obračunava se množenjem tlocrtne površine građevine koja se gradi ili je izgrađena izražene u m² s jediničnom vrijednošću komunalnog doprinosa u zoni u kojoj se građevina gradi ili je izgrađena. Posebnim pravilnikom Ministar pobliže propisuje način utvrđivanja obujma i površine građevina u svrhu obračuna komunalnog doprinosa.

**Članak 5.**

Ako se postojeća zgrada uklanja zbog građenja nove zgrade ili kada se postojeća zgrada dograđuje ili nadograđuje, komunalni se doprinos obračunava na razliku u obujmu zgrade u odnosu na prijašnji obujam zgrade.

Ako je obujam zgrade koja se gradi manji ili jednak obujmu postojeće zgrade koja se uklanja ne plaća se komunalni doprinos, a o čemu Jedinstveni upravni odjel donosi rješenje kojim se utvrđuje da ne postoji obveza plaćanja komunalnog doprinosa.

Odredbe ovoga članka na odgovarajući se način primjenjuju i na obračun komunalnog doprinosa za građevine koje nisu zgrade te na obračun komunalnog doprinosa za ozakonjene građevine.

1. **ZONE ZA PLAĆANJE KOMUNALNOG DOPRINOSA**

**Članak 6.**

Zone se određuju s obzirom na uređenost i opremljenost zone komunalnom infrastrukturom i položaj područja zone (udaljenost od središta u naselju, mrežu javnog prijevoza, dostupnost građevina javne i društvene namjene, te opskrbe i usluga, prostorne i prirodne uvjete).

|  |  |
| --- | --- |
| ZONA | NASELJA |
| I. | Naselje Toplice Sv. Martin, dio naselja Jurovčak, Gornji Koncovčak, Grkaveščak – Obuhvat Urbanističkog plana uređenja Toplica sveti Martin |
| II. | Ulica hrvatskih branitelja u Žabniku,Murska ulica u Sv. Martinu na Muri, dio naselja Vrhovljan – Gospodarska zona Sv. Martin (obuhvat DPU) |
| III. | dio naselja Sveti Martin na Muri (bez Murske ulice),dio naselja Vrhovljan (bez Gospodarske ulice – gospodarske zone),dio naselja Žabnik (bez Ulice hrvatskih branitelja),Marof, Brezovec, Lapšina, Jurovec i Čestijanec |
| IV. | Gradiščak, Kapelščak,dio naselja Gornji Koncovčak, dio naselja Jurovčak i dio naselja Grkaveščak (neobuhvaćeni dijelovi naselja UPU Toplica Sveti Martin) |

Za naselja koja unutar svojih građevinskih područja temeljem prostornog plana nemaju razgraničene gospodarsko-proizvodne od ostalih zona, u slučajevima kada se radi o izgradnji građevina na prostorima koji imaju karakter radno-gospodarskih zona, Općinsko vijeće može donijeti zaključak da se u tim slučajevima za obračun plaćanja komunalnog doprinosa primjeni jedinična vrijednost komunalnog doprinosa II zone.

Odredba iz prethodnog stavka može se primjenjivati do donošenja odgovarajućih prostornih planova za pojedina naselja.

1. **JEDINIČNA VRIJEDNOST KOMUNALNOG DOPRINOSA**

**Članak 7.**

Utvrđuje se jedinična vrijednost komunalnog doprinosa:

|  |  |  |  |  |
| --- | --- | --- | --- | --- |
| ZONAJed. vrijednost | I. | II. | III. | IV. |

|  |  |  |  |  |
| --- | --- | --- | --- | --- |
| kn/m3  kn/m2 | 24,00 | 15,00 | 12,00 | 10,00 |

Za gospodarske građevine namijenjene isključivo za poljoprivrednu djelatnost i za pomoćne građevine (garaža, spremište, drvarnica i sl.) na građevnoj čestici visina komunalnog doprinosa umanjuje se za 50% u odnosu na jedinične cijene po zonama.

Za kuće za odmor, odnosno druge ili treće građevine visina komunalnog doprinosa povećava se za 50 % u odnosu na jedinične cijene po zonama.

**IV. NAČIN I ROKOVI PLAĆANJA KOMUNALNOG DOPRINOSA**

**Članak 8.**

Komunalni doprinos obveznik plaća jednokratno na poslovni račun Općine Sveti Martin na Muri na temelju rješenja koje donosi Jedinstveni upravni odjel u roku od 15 dana od dana izvršnosti rješenja o komunalnom doprinosu.

Komunalni doprinos, obveznik može platiti obročno, do 12 mjesečna obroka u roku od godine od dana izvršnosti rješenja o komunalnom doprinosu, uz uvjet da prvi obrok ne može biti manji od 30% ukupne obveze plaćanja komunalnog doprinosa, a na preostale obroke obračunava se kamata u visini eskontne stope Hrvatske narodne banke.

U slučaju obročne otplate komunalnog doprinosa većeg od 100.000,00 kn obveznici su dužni osigurati ovjerenu zadužnicu u visini preostalog duga sa obračunatom kamatom u visini eskontne stope Hrvatske narodne banke. U slučaju da obveznik ne plati uzastopno dvije rate naplata zadužnice se realizira u punom iznosu komunalnog doprinosa. Ukoliko obveznik plaćanja u roku od 3 dana po primitku rješenja o obročnoj otplati komunalnog doprinosa ne dostavi zadužnicu, navedeno rješenje se ukida, te je obveznik dužan platiti puni iznos komunalnog doprinosa.

U slučaju obročne otplate komunalnog doprinosa manjeg od 100.000,00 kn, ukoliko obveznik ne plati uzastopno dvije rate, provest će se postupak ovrhe sukladno pravomoćnom rješenju o komunalnom doprinosu i na temelju njega, izdanog rješenja o ovrsi.

Obveznik može u svako doba preostali dug platiti odjednom.

1. **OSLOBAĐANJE OD PLAĆANJA KOMUNALNOG DOPRINOSA**

**Članak 9.**

Općinsko vijeće Općine Sveti Martin na Muri može osloboditi u potpunosti obveze plaćanja komunalnog doprinosa investitore koji grade ili ozakonjuju:

* građevine namijenjene zdravstvenoj djelatnosti, socijalnoj skrbi, kulturi, tehničkoj kulturi, sportu, predškolskom, osnovnom i srednjem obrazovanju,
* građevine za potrebe javnih ustanova i trgovačkih društava koja su u vlasništvu Općine Sveti Martin na Muri ili Međimurske županije,
* gospodarske građevine izvan građevinskog područja na parcelama koje imaju neposredni pristup na poljski put i uz koje se ne planira izvedba javne rasvjete,
* objekte i uređaje komunalne infrastrukture.

Općinsko vijeće Općine Sveti Martin na Muri može djelomično osloboditi, u iznosu razmjernom svojem vlasničkom udjelu, investitore koji grade građevine za potrebe javnih ustanova i trgovačkih društava koja su u suvlasništvu Općine Sveti Martin na Muri i drugih općina ili u suvlasništvu Općine Sveti Martin na Muri i Međimurske županije.

Općinsko vijeće može investitore, po posebnom zahtjevu, koji grade poslovne građevine djelomično osloboditi plaćanje obveze komunalnog doprinosa kao mjera poticaja poduzetničke aktivnosti ukoliko se ispune uvjeti, a temeljem slijedećih kriterija:

|  |  |  |
| --- | --- | --- |
| **Redni broj investicije** | **Visina ulaganja** | **Oslobođenje** |
| Prva investicija | do 1.000.000,00 kn | 20% |
| Prva investicija | do 3.000.000,00 kn | 35% |
| Prva investicija | iznad 3.000.000,00 kn | 50% |
|  | | |
| Druga investicija | do 1.000.000,00 kn | 10% |
| Druga investicija | do 3.000.000,00 kn | 17,5 % |
| Druga investicija | iznad 3.000.000,00 kn | 25 % |

Svaka slijedeća investicija, a prema gore utvrđenim visinama ulaganja investitora oslobađa se 50% utvrđenog oslobođenja komunalnog doprinosa prethodne investicije, ukoliko je investitor iskoristio prethodna oslobođenja.

**Članak 10.**

Komunalni doprinos se ne plaća za:

* postavljanje kioska ili druge građevine gotove konstrukcije površine do 12m2,
* gospodarsku građevinu razvijene bruto površine do 100m2 namijenjene isključivo za poljoprivrednu djelatnost koja se gradi na građevnoj čestici obiteljske kuće za koju je plaćen komunalni doprinos,
* pomoćnu građevinu (garaža, spremište, drvarnica i sl.) razvijene bruto površine do 50 m2 koja se gradi na građevnoj čestici na kojoj je izgrađena stambena ili poslovna građevina za koju je plaćen komunalni doprinos.

**Članak 11.**

Obveznik komunalnog doprinosa može uz suglasnost i uz uvjete Općinskog vijeća i sam, u cijelosti ili djelomično, snositi troškove gradnje javne površine, nerazvrstane ceste ili javne rasvjete. U tom slučaju obveznik komunalnog doprinosa i Općina Sveti Martin na Muri sklapaju pisani ugovor kojim se utvrđuje visina troškova izgradnje te priznanje tih troškova kao plaćeni iznos komunalnog doprinosa.

**Članak 12.**

U slučajevima oslobođenja od plaćanja komunalnog doprinosa iz članka 10. ove Odluke, sredstva potrebna za izgradnju objekata i uređaja komunalne infrastrukture namijenjena toj svrsi osigurati će se u Proračunu Općine Sveti Martin na Muri.

**VI. RJEŠENJE O KOMUNALNOM DOPRINOSU**

**Članak 13.**

Rješenje o komunalnom doprinosu, temeljem ove Odluke donosi Jedinstveni upravni odjel u postupku pokrenutom po:

-službenoj dužnosti (u skladu s Odlukom o komunalnom doprinosu koja je na snazi na dan pravomoćnosti građevinske dozvole, pravomoćnosti rješenja o izvedenom stanju, odnosno koja je na snazi na dan donošenja rješenja o komunalnom doprinosu ako se radi o građevini koja se prema Zakonu o gradnji može graditi bez građevinske dozvole)

-po zahtjevu stranke (u skladu s Odlukom o komunalnom doprinosu koja je na snazi u

vrijeme podnošenja zahtjeva stranke za donošenje tog rješenja).

Ako je Općina Sveti Martin na Muri u skladu sa Zakonom o prostornom uređenju sklopila ugovor kojim se obvezuje djelomično ili u cijelosti prebiti potraživanja s obvezom plaćanja komunalnog doprinosa, Rješenje o komunalnom doprinosu donosi se i u skladu s tim

ugovorom. Ugovara se plaćanje komunalnog doprinosa u iznosu stvarnih troškova sukladno odredbama Zakona o komunalnom gospodarstvu. Općina Sveti Martin na Muri dužna je provesti postupak javne nabave sukladno Zakonu o javnoj nabavi.

U slučaju da su troškovi izgradnje predmetnih objekata komunalne infrastrukture manji od utvrđenog iznosa komunalnog doprinosa obveznik je dužan platiti njegovu razliku.

Općinsko vijeće na prijedlog načelnika i načelnik (sukladno iznosu o kojem prema Zakonu može samostalno odlučivati) donose Odluku o financiranju komunalne infrastrukture.

**Članak 14.**

Rješenje iz prethodnog članka ove Odluke sadrži:

* podatke o obvezniku komunalnog doprinosa
* iznos sredstava komunalnog doprinosa koji je obveznik dužan platiti
* obvezu, način i rokove plaćanja komunalnog doprinosa i
* prikaz načina obračuna komunalnog doprinosa za građevinu koja se gradi ili je izgrađena s iskazom obujma, odnosno površine građevine i jedinične vrijednosti komunalnog doprinosa

Rješenje o komunalnom doprinosu koje nema sadržaj propisan prethodnim stavkom ovog članka, ništavo je.

**Članak 15.**

Rješenje o komunalnom doprinosu donosi se i ovršava u postupku i na način propisan Općim poreznim zakonom, ako Zakonom o komunalnom gospodarstvu nije propisano drukčije.

Protiv rješenja o komunalnom doprinosu i rješenja o njegovoj ovrsi, rješenja o njegovoj izmjeni, dopuni, ukidanju ili poništenju, rješenja o odbijanju ili odbacivanju zahtjeva za donošenje tog rješenja te rješenja o obustavi postupka, može se izjaviti žalba o kojoj odlučuje upravno tijelo Međimurske županije nadležno za poslove komunalnog gospodarstva.

**Članak 16.**

Rješenje o komunalnom doprinosu donosi se po pravomoćnosti građevinske dozvole, odnosno rješenja o izvedenom stanju, a u slučaju građenja građevina koje se prema posebnim propisima grade bez građevinske dozvole nakon prijave početka građenja ili nakon početka građenja.

Iznimno od prethodnog stavka ovoga članka rješenje o komunalnom doprinosu za skladište i građevinu namijenjenu proizvodnji donosi se po pravomoćnosti uporabne dozvole, odnosno nakon što se je građevina te namjene počela koristiti ako se koristi bez uporabne dozvole.

Uporabna dozvola za skladište ili građevinu namijenjenu proizvodnji dostavlja se na znanje Općini Sveti Martin na Muri kao području na kojem se nalazi skladište odnosno građevina.

**Izmjena ovršnog odnosno pravomoćnog rješenja o komunalnom doprinosu**

**Članak 17.**

Ako je izmijenjena građevinska dozvola, drugi akt za građenje ili glavni projekt, na način koji utječe na obračun komunalnog doprinosa, Jedinstveni upravni odjel po službenoj dužnosti ili po zahtjevu obveznika komunalnog doprinosa ili investitora izmijeniti će ovršno, odnosno pravomoćno rješenje o komunalnom doprinosu.

Rješenjem o izmjeni Rješenja o komunalnom doprinosu iz prethodnog stavka ovog članka, obračunati će se komunalni doprinos prema izmjeni te odrediti plaćanje ili povrat razlike komunalnog doprinosa prema Odluci o komunalnom doprinosu, po kojoj je rješenje o komunalnom doprinosu doneseno.

Kod povrata iz prethodnog stavka ovog članka, obveznik, odnosno investitor nemaju pravo na kamatu.

**Poništenje ovršnog odnosno pravomoćnog rješenja o komunalnom doprinosu**

**Članak 18.**

Jedinstveni upravni odjel poništiti će po zahtjevu obveznika komunalnog doprinosa ili investitora, ovršno, odnosno pravomoćno rješenje o komunalnom doprinosu, ako je građevinska dozvola, drugi akt za građenje oglašen ništavim ili je poništen bez zahtjeva ili suglasnosti investitora.

Rješenjem o poništenju Rješenja o komunalnom doprinosu iz prethodnog stavka ovog članka, odrediti će se i povrat komunalnog doprinosa u roku maksimalno do dvije godine od dana izvršnosti Rješenja o komunalnom doprinosu.

Kod povrata iz prethodnog stavka ovog članka, obveznik, odnosno investitor nemaju pravo na kamatu.

**Uračunavanje kao plaćenog, djela komunalnog doprinosa**

**Članak 19.**

Komunalni doprinos je plaćen za građenje građevine na temelju građevinske dozvole, odnosno drugog akta za građenje koji je prestao važiti jer građenje nije započeto ili koji je poništen na zahtjev ili uz suglasnost investitora, pa će s toga Jedinstveni upravni odjel uračunati komunalni doprinos kao plaćeni dio komunalnog doprinosa na istom ili drugom zemljištu na području Općine Sveti Martin na Muri, ako to zatraži obveznik komunalnog doprinosa ili investitor.

Obveznik komunalnog doprinosa, odnosno investitor nema pravo na kamatu za uplaćeni iznos, niti na kamatu za iznos koji se uračunava kao plaćeni dio komunalnog doprinosa koji se plaća za građenje na istom ili drugom zemljištu.

**VII. PRIJELAZNE I ZAVRŠNE ODREDBE**

**Članak 20.**

Postupci donošenja Rješenja započeti po Odluci o komunalnom doprinosu („Službeni glasnik Međimurske županije“, broj 15/05, 07/09. i 14/13. .) do dana stupanja na snagu ove Odluke dovršit će se prema odredbama dosadašnje Odluke.

**Članak 21.**

Stupanjem na snagu ove Odluke prestaje važiti Odluka o komunalnom doprinosu („Službeni glasnik Međimurske županije“, broj 15/05., 07/09. i 14/13.)

**Članak 22.**

Ova Odluka objavit će se u „Službenom glasniku Međimurske županije“ i stupa na snagu osmog dana nakon objave.

OPĆINSKO VIJEĆE OPĆINE SVETI MARTIN NA MURI

KLASA: 361-03/19-01/07

URBROJ: 2109-17/19-01/01

SVETI MARTIN NA MURI, 30. 01. 2019. PREDSJEDNICA

OPĆINSKOG VIJEĆA

Petra NOVINŠČAK, v.r.